પ્લાસ્ટિકથી સુવિધા પાર વગરની છે, પણ પર્યાવરણ માટે એ પ્લેગ સમાન છે, ખાસ કરીને આપણા મહાસાગરો માટે, જે પૃથ્વીની છેલ્લી ગટર છે. છેલ્લી એક સદીમાં માણસે ૯.૨ અબજ ટન પ્લાસ્ટિક પેદા કર્યું છે (જેમાંથી ઘણું ખરું ૧૯૬૦ના દાયકા પછી જ) અને એમાં ૬.૯ અબજ ટન પ્લાસ્ટિક આજે કચરો છે. એ કચરામાંથી – ધ્યાનથી વાંચજો – ૬.૩ અબજ ટન પ્લાસ્ટિક ક્યારેય રિસાયકલ થયું નથી. ૨૦૧૭માં વિજ્ઞાનિકો આ તારણો પર પહોંચ્યા ત્યારે તેઓ પણ હેબતાઈ ગયા હતા.